Елисавета Багряна
Прелюдия

chitanka.info

Усещам те и в топлите си длани,

и в бликналите сълзи, и в смеха нечакан.

Познавам те: пътеките ти са постлани

със капки кръв и сълзи недоплакани…

Донякога, и няма да е късно,

ще тръгна пак сама със своята несрета.

Но днес — гори, носи ме, пей ми непрекъснато

ти, радост, пратена ми от небето.

Когато спрат на мене — топло вгледани,

едни очи, така невинни и унесени —

в гърдите ми се затопяват преспи ледени

и в ручей зазвучава млада песен…

И пак обиквам и света, и хората,

и черният им труд, и празните надежди.

И вярвам пак във този, който бди отгоре,

и с промисъл съдбите ни нарежда.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.